**Kampanjamateriaali 28.11.–9.12.2022**

***Teema: Kustannusten korvaukset perhehoidossa***

**Pääviesti: Perhehoidosta aiheutuvat kulut korvataan todellisten kustannusten mukaisesti**

Viesteistä on tehty kuvat, joita voi jakaa sosiaalisessa mediassa. Kuvan ohessa on hyvä käyttää alla olevia lisäviestejä ja/tai hyviä käytäntöjä. Kuvat ovat myös erikseen sähköpostiviestin liitteenä. Kampanjan aihetunnisteet ovat #TietoaPerhehoidosta ja #Kustannustenkorvaukset.

**Lisäviestit.** Olemme avanneet teemaa lisäviesteiksi, joiden avulla sinä voit myös nostaa esiin tietoa perhehoidon kustannusten korvauksista. Lisäviestit sopivat pituutensa puolesta myös Twitteriin.

#TietoaPerhehoidosta Kustannusten korvaaminen koostuu kulukorvauksesta, erityisten kustannusten korvauksesta ja käynnistämiskorvauksesta. #Kustannustenkorvaukset

#TietoaPerhehoidosta Kulukorvauksen suuruuteen on aina sisällytettävä mahdollisuus yksilölliseen harkintaan. #Kustannustenkorvaukset

#TietoaPerhehoidosta Käynnistämiskorvauksen enimmäismäärä on tänä vuonna 3106,53 euroa hoidettavaa kohden. Se on harkinnanvarainen, eli hankinnoista pitää sopia etukäteen. #Kustannustenkorvaukset

#TietoaPerhehoidosta Perhehoitajalle korvataan erikseen hoidettavan yksilöllisiä perhehoidosta aiheutuvia kustannuksia, joita ei korvata muun lain nojalla. #Kustannustenkorvaukset

#TietoaPerhehoidosta Perhehoitaja ei ole elatusvelvollinen perhehoidossa olevaan henkilöön nähden. #Kustannustenkorvaukset

#TietoaPerhehoidosta Kustannusten korvaukset ovat veronalaista tuloa, ja niistä peritään ennakonpidätys, mutta ne vähennetään verotuksessa tulonhankkimiskuluina. #Kustannustenkorvaukset

**Hyvät käytännöt.** *Jakaessasi omia, hyviä käytäntöjä kirjoita omakohtaisesti ja voit käyttää myös tunnisteita #TietoaPerhehoidosta #Kustannustenkorvaukset #HyväKäytäntö.*

#HyväKäytäntö: Toimintaohjeessa avataan kulukorvauksella korvattavat kulut ja niihin laskennallisesti varatut keskiarvoiset summat sen varmistamiseksi, että kulukorvaus kattaa tavanomaiset perhehoidosta aiheutuneet kulut. #TietoaPerhehoidosta #Kustannustenkorvaukset

#HyväKäytäntö: Hyvinvointialue huomioi nopeasti kohonneet elinkustannukset korottamalla kulukorvausta tai maksamalla ylimääräisen kulukorvauksen kertakorvauksena. #TietoaPerhehoidosta #Kustannustenkorvaukset

#HyväKäytäntö: Hyvinvointialue korvaa erikseen maksettavista matkakorvauksista vähintään 0,33 euroa / kilometri. #TietoaPerhehoidosta #Kustannustenkorvaukset

#HyväKäytäntö: Yksilöllinen harkinta voi tarkoittaa esimerkiksi sitä, että kulukorvausta korotetaan toistaiseksi vammasta tai sairaudesta johtuvan tavanomaista suuremman kulutuksen tai tavanomaista suuremman matkakulun vuoksi. #TietoaPerhehoidosta #Kustannustenkorvaukset

#HyväKäytäntö: Käynnistämiskorvausta voi käyttää myös perhehoidon aikana, tarpeiden muuttuessa tai yllättävissä tilanteissa, esimerkiksi pesukoneen rikkoutuessa. #TietoaPerhehoidosta #Kustannustenkorvaukset

#HyväKäytäntö: Alle kahden viikon poissaolo ei vähennä kulukorvauksen määrää. Pidempien poissaolojen kohdalla kulukorvaus maksetaan jatkuvien kulujen, kuten asumiskulut ja käyttövarat, osalta. #TietoaPerhehoidosta #Kustannustenkorvaukset

**Tietoa avuksesi oikean tiedon levittämisessä**

Kustannusten korvaaminen koostuu kulukorvauksesta, erityisten kustannusten korvauksesta ja käynnistämiskorvauksesta. On tärkeää, että korvattavat kustannukset on yksityiskohtaisesti avattu perhehoidon toimintaohjeessa.

**Kulukorvaus**

Hoidosta ja ylläpidosta aiheutuvat kulut korvataan *todellisten kustannusten* mukaisesti. Perhehoitaja ei ole sijoitettavaan henkilöön nähden elatusvelvollinen.

Toimintaohjeessa on tärkeää avata kulukorvauksella korvattavat kulut ja niihin laskennallisesti varatut keskiarvoiset summat. Tällä tavalla voidaan varmistaa, että kulukorvaus todella kattaa tavanomaiset perhehoidosta aiheutuneet kulut. Lasketut keskiarvoiset kulut eivät sido perhehoitajaa arjen ratkaisuissa, sillä hoidettavasta aiheutuvat kulut ovat yksilöllisiä – kun toinen on vaatteiden suurkuluttaja, toisen kulut painottuvat harrastamiseen. Tärkeää on, että kulukorvaus kokonaisuutena riittää hoidettavan kuluihin.

Kulukorvauksen suuruuteen on aina sisällytettävä mahdollisuus yksilölliseen harkintaan. Harkinta voi tarkoittaa esimerkiksi sitä, että kulukorvausta korotetaan toistaiseksi vammasta tai sairaudesta johtuvan tavanomaista suuremman kulutuksen tai tavanomaista suuremman matkakulun vuoksi. Harkintaovi tarkoittaa myös ennalta-arvaamattomissa tai vaikeasti ennustettavissa tilanteissa sitä, että kulukorvauksen kattavuutta arvioidaan etukäteen sovitulla tarkastelujaksolla, esimerkiksi puolen vuoden välein siten, että perhehoitaja kokoaa hoidettavan kuluista tositteet ja niitä verrataan tarkastelujaksolla maksettuun kulukorvaukseen.

Lastensuojelun perhehoidossa lapselle tai nuorelle maksettava käyttövara on lakisääteinen, ja se sisältyy tavanomaisesti kulukorvaukseen. Käyttövarojen suuruus on alle 15-vuotiaalle hänen yksilöllisiä tarpeitaan vastaava määrä. Yli 15-vuotiaan käyttövara on yksi kolmasosa elatustuen määrästä (lastensuojelulaki 55 §, *www.kela.fi*). Lakisääteisen käyttövaran takia kulukorvaus on syytä tarkistaa lapsen täyttäessä 15 vuotta ja lapsen täyttäessä 17 vuotta lapsilisän päättymisen takia. Käyttövara tulee maksaa myös yli 18-vuotiaalle, jos jälkihuolto toteutuu sijoituksena perhehoitoon.

Perhehoidossa hoidettavien aikuisten käyttövarat eivät lastensuojelulain nojalla sijoitettujen nuorten käyttövaraa lukuun ottamatta sisälly kulukorvaukseen eikä perhehoitaja maksa niitä. Käyttövarat määräytyvät lain sosiaali- ja terveydenhuollon asiakasmaksuista (1992) mukaisesti. Käytännön järjestelyistä sovitaan perhehoidossa olevan henkilön edunvalvojan kanssa.

Toimeksiantosopimuksessa on hyvä sopia kulukorvauksen maksamisesta, jos perhehoito keskeytyy esimerkiksi hoidettavan sairaalassa olon ajaksi. Perhehoitoliitto suosittelee, ettei alle kahden viikon poissaolo vähennä kulukorvauksen määrää ja pidempien poissaolojen kohdalla kulukorvaus maksetaan jatkuvien kulujen, kuten asumiskulut ja käyttövarat, osalta.

Toimeksiantosopimusta tehtäessä on tarkkaan selvitettävä, mitkä kulut sisältyvät kulukorvaukseen ja mitä tarkoitetaan erityisten kustannusten korvaamisella.

Perhehoitajan toimiessa hoidettavan kotona tulee hänelle korvata matkoista aiheutuvat kulut ilman omavastuukilometrejä.

**Erityisten kustannusten korvaaminen**

Perhehoitolain (17§) mukaan perhehoitajalle korvataan erikseen hoidettavan yksilöllisiä perhehoidosta aiheutuvia kustannuksia, joita ei korvata muun lain nojalla.

Perhehoidossa olevan tulisi voida viettää mahdollisimman normaalia perhe-elämää muun muassa harrastusten ja lomanvieton osalta. Perhehoitajalle korvataan hoidettavan terapian ja terveydenhuollon sekä alle 25-vuotiaan lapsen tai nuoren opinnoista aiheutuvat erityiset kulut. Perhehoitajalle voidaan korvata lomanvieton ja erityisten harrastusten tai harrastusvälineiden aiheuttamat kulut sekä muut erikseen sovittavat kustannukset.

Peruskulukorvaukseen sisältymättömät, oman auton käytöstä aiheutuneet matkakustannusten korvaukset voidaan maksaa ennakonpidätystä toimittamatta Verohallinnon verovapaista matkakustannusten korvauksista antaman [päätöksen mukaisesti](https://vero.fi/syventavat-vero-ohjeet/ohje-hakusivu/62203/perhehoitajan-verotus3/). Perhehoitajalle voidaan kuitenkin maksaa suurempaa kilometrikorvausta kuin Verohallinto myöntää verovapaana. Tällöin pystytään korvaamaan todellisia matkakustannuksia. Verovapaan ylimenevältä osalta perhehoitaja maksaa veroa.

**Käynnistämiskorvaus**

Perhehoitolaissa säädetään käynnistämiskorvauksen enimmäismäärä, joka on tänä vuonna 3106,53 euroa hoidettavaa kohden. Käynnistämiskorvaus on harkinnanvarainen, ja sen käyttämisestä hoidettavan hankintoihin pitää sopia ennen hankintoja.

Käynnistämiskorvauksella katetaan perhehoidon käynnistämisestä aiheutuvia kuluja, joita voivat olla muun muassa asuntoon kohdistuvat välttämättömät korjaus- ja muutostyöt, kalusteet, vuodevaatteet, ensivaatekerta, leikkikalut ja harrastusvälineet, kuten polkupyörä, sukset, lasketteluvälineet, jääkiekkovarusteet ja tietokone. Myös ansionmenetyksiä ja ennakkovalmennuksen kustannuksia voidaan kattaa käynnistämiskorvauksella.

Perhehoitaja ja työntekijä voivat yhdessä arvioida ja listata etukäteen tarvittavat hankinnat kustannuksineen. Sijoittaja voi maksaa käynnistämiskorvauksen listauksen perusteella.

Käynnistämiskorvauksella hankitut tarvikkeet ovat ensisijaisesti hoidettavan omaisuutta, ellei toimeksiantosopimuksessa ole toisin sovittu. Toimeksiantosopimuksessa pitää sopia siitä, miten hankintojen suhteen toimitaan, jos perhehoito päättyy suunniteltua aiemmin.

Jos perhehoito lakkaa aiottua lyhyemmän ajan kuluessa, käynnistämiskorvauksen mahdollisesta takaisinmaksusta tulisi sopia kohtuus ja kokonaistilanne huomioiden. Myös hankintojen käyttöiästä, uudistamisen ajankohdasta ja mahdollisesta luovuttamisesta kunnalle on syytä sopia.

Käynnistämiskorvauksesta neuvoteltaessa on hyvä huomioida, että tarvittava hankinta voidaan myöntää myös esimerkiksi vammaispalveluina, lääkinnällisenä kuntoutuksena tai terveydenhuollon palveluna.